‘MFC’ครึ่งปีกำไร73ล.สินทรัพย์โต1.5หมื่นล.
MFC โชว์ไตรมาส 2 กำไรเฉียด 40 ล้านบาท เติบโต 7% ครึ่งปีกอด 73 ล้านบาท สินทรัพย์เพิ่ม 1.5 หมื่นล้านบาท
29 ส.ค. 2554

MFC โชว์ไตรมาส 2 กำไรเฉียด 40 ล้านบาท เติบโต 7% ครึ่งปีกอด 73 ล้านบาท สินทรัพย์เพิ่ม 1.5 หมื่นล้านบาท
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุนเอ็มเอฟซี (MFC) เปิดเผยว่า บริษัทมีกำไรสุทธิในไตรมาส 2 สิ้นสุดวันที่ 30 มิ.ย. 2554 จำนวน 39.68 ล้านบาท กำไรต่อหุ้น 0.33 บาท เพิ่มขึ้น 7.33% จากช่วงเดียวกันของปีก่อนมีกำไรสุทธิ 36.97 ล้านบาท กำไรต่อหุ้น 0.31 บาท
ขณะที่งวดครึ่งปีแรกมีกำไรสุทธิ 73.06 ล้านบาท กำไรต่อหุ้น 0.61 บาท ลดลง 0.32% จากช่วงเดียวกันของปีก่อนมีกำไรสุทธิ 73.29 ล้านบาท กำไรต่อหุ้น 0.61 บาท
ทั้งนี้ หากพิจารณาเฉพาะงบเดี่ยวบริษัทจะมีกำไรสุทธิในไตรมาส 2 จำนวน 48.62 ล้านบาท กำไรต่อหุ้น 0.41 บาท จากช่วงเดียวกันของปีก่อนกำไรสุทธิ 38.65ล้านบาท กำไรต่อหุ้น 0.32 บาท ส่วนครึ่งปีแรกมีกำไรสุทธิ 82.76 ล้านบาท กำไรต่อหุ้น 0.69 บาท จากช่วงเดียวกันของปีก่อนกำไรสุทธิ 67.44 ล้านบาท กำไรต่อหุ้น 0.56 บาท 
น.ส.ประภา กล่าวว่า ไตรมาส 2 บริษัทมีรายได้ค่าธรรมเนียมการจัดการและค่าจัดตั้งกองทุนใหม่เพิ่มขึ้นจำนวน 14.42 บาท ส่งผลให้มีรายได้ค่าธรรมเนียมและบริการจำนวน 167.45 ล้านบาท เพิ่มขึ้น 9.42% จากช่วงเดียวกันของปีก่อนซึ่งมีจำนวน 153.03 ล้านบาท
ขณะที่ค่าธรรมเนียมและบริการจ่ายลดลง 4.56% เหลือ 9.86 ล้านบาท แต่ค่าใช้จ่ายเกี่ยวกับพนักงานเพิ่มขึ้น 8.75% จาก 67.37 ล้านบาท เป็น 73.27 ล้านบาท
ทั้งนี้ ณ วันที่ 30 มิ.ย. 2554 MFC มีมูลค่าสินทรัพย์ภายใต้การ บริหาร (เอยูเอ็ม) รวม 275,175.66 ล้านบาท เพิ่มขึ้น 15,215.02 ล้านบาท หรือ 5.85% จากสิ้นปี 2553 ซึ่งมีเอยูเอ็ม 259,960.64 ล้านบาท โดยธุรกิจกองทุนรวมมีสินทรัพย์ 157,840.06 ล้านบาท กองทุนสำรองเลี้ยงชีพมูลค่าสินทรัพย์ 90,629.95 ล้านบาท และกองทุนส่วนบุคคล 26,914.01 ล้านบาท